**ZAPISNIK**

**od 27. veljače 2025**.

 sa 24. sjednice Općinskog vijeća Općine Gornja Rijeka održane u vijećnici Općine Gornja Rijeka, Gornja Rijeka, Trg Sidonije Rubido Erdödy 3.

 Sjednica je sazvana sazivom KLASA: 021-05/25-01/01, URBROJ: 2137-25-25-1 od 21. veljače 2025. godine.

 PRISUTNI:

Članovi Općinskog vijeća:

1. Stjepan Borjan, predsjednik,
2. Vesna Nemčić,
3. Valent Šatvar,
4. Mario Antolić,
5. Franjo Šturbek
6. Tomislav Švogor,
7. Jadranko Jambrec.

ODSUTNI:

1. Dario Nemčić,
2. Martin Nakani.

Ostali prisutni:

1. Darko Fištrović, općinski načelnik Općine Gornja Rijeka,
2. Andreja Bogdan, pročelnica Jedinstvenog upravnog odjela Općine Gornja Rijeka koja vodi zapisnik,
3. Jasmina Žibrin, stručna suradnica za računovodstvene poslove Jedinstvenog upravnog odjela Općine Gornja Rijeka,
4. Dalibor Čakija, viši referent-komunalno-poljoprivredni redar Jedinstvenog upravnog odjela Općine Gornja Rijeka.

Sjednicu je u 18,00 sati otvorio predsjednik Općinskog vijeća Stjepan Borjan.

Prije utvrđivanja Dnevnog reda razmatramo zapisnik s 23. sjednice Općinskog vijeća Općine Gornja Rijeka. Ima li netko primjedbi.

Nakon toga Zapisnik s 23. sjednice Općinskog vijeća Općine Gornja Rijeka usvojen je jednoglasno sa 7 glasova „za“.

 Predsjednik Općinskog vijeća Općine Gornja Rijeka predložio je slijedeći

**DNEVNI RED**

1. Donošenje Odluke o donošenju II. Izmjena i dopuna Odluke o donošenju Prostornog plana uređenja Općine Gornja Rijeka,
2. Donošenje Odluke o izmjenama Odluke o općinskim porezima Općine Gornja Rijeka,
3. Donošenje Odluke o izmjeni Odluke o visini paušalnog poreza za djelatnosti iznajmljivanja i smještaja u turizmu na području Općine Gornja Rijeka,
4. Donošenje Odluke o izmjeni Odluke o mjerilima za financiranje programa predškolskog odgoja i obrazovanja na području Općine Gornja Rijeka,
5. Donošenje Odluke o imenovanju likvidatora ustanove Općinska knjižnica Sidonije Rubido Erdödy,
6. Donošenje Godišnjeg provedbenog programa unapređenja zaštite od požara za područje Općine Gornja Rijeka za 2025. godinu,
7. Donošenje Izvješća o izvršenju Godišnjeg provedbenog programa unapređenja zaštite od požara za područje Općine Gornja Rijeka za 2024. godinu,
8. Donošenje Plan djelovanja Općine Gornja Rijeka u području prirodnih nepogoda za 2025. godinu,
9. Donošenje Zaključka o usvajanju Izvješća o izvršenju Plan djelovanja Općine Gornja Rijeka u području prirodnih nepogoda za 2024. godinu,
10. Pitanja i prijedlozi.

Nakon toga Općinsko vijeće Općine Gornja Rijeka je jednoglasno s 7 glasova „za“ prihvatilo Dnevni red.

**Točka 1.**

**Predsjednik:** Pod ovom točkom imamo donošenje Odluke o donošenju II. Izmjena i dopuna Odluke o donošenju Prostornog plana uređenja Općine Gornja Rijeka. Za pojašnjenje bih molio općinskog načelnika.

**Darko Fištrović:** Znate i sami da donošenje ovih izmjena i dopuna prostornog plana traje već više od godine i pol, dugo je trajalo. Na javnoj raspravi je nažalost bilo malo prisutnih ljudi, na nacrt prijedloga je bilo nekoliko primjedaba zainteresiranih osoba i javnopravnih tijela i one su većinom sve uvažene. Izrađivač je Zavod za prostorno uređenje Koprivničko-križevačke županije i pred vama je sada konačni prijedlog prostornog plana. Unutra je sada sve ono oko čega smo se dogovarali i zbog čega smo išli u izmjenu.

**Predsjednik:** Otvaram raspravu.
**Franjo Šturbek:** Iskreno smatram da se malo ljudi uključilo u izradu ovih izmjena. Ja sam i osobno i kao član odbora bio dosta angažiran, imao sam primjedbe na nacrt prijedloga i bilo je tu dosta izmjena. Sad su se stvari dosta pojednostavile, u prvotnom nacrtu je bilo da se objekti mogu graditi od međe do međe i to je sad izmijenjeno na moju primjedbu. Nikad nije moja intencija bila postojeće građevine u nizu da se ruše ili nešto. Moj sin je radio ovdje kuće za odmor i morale su biti maksimalno 40m2 jer je to u starom prostornom planu i sada se to izmijenilo. Očekivao sam veću zainteresiranost, na javnoj raspravi je bilo svega par zainteresiranih ljudi koji bi nešto gradili. Primjedba na javnoj raspravi je bila da nije ucrtan vodovod i sada je on ucrtan.

**Darko Fištrović:** Franjo si je dao truda i dosta se uključio u izradu izmjena plana. Puno ljudi je dostavilo svoje zahtjeve za izmjenu, neki su prihvaćeni, a neki nisu. Činjenica je da je zainteresiranih fizičkih osoba na javnom izlaganju bilo manje nego što smo mislili. Plan je bolji nego postojeći, može se graditi malo više no opet ne unedogled, uvelo se nekakvog reda. Sve ovisi o parceli koju ljudi imaju. Prije je bilo da se klijet mogla graditi 60m², a kuća za odmor 40m² i to nije imalo logike.

**Mario Antolić:** Možda da je javno izlaganje bilo u popodnevnom satima bi bio veći interes.

**Darko Fištrović:** Ne vjerujem, tko je bio zainteresiran bi došao bez obzira.

**Franjo Šturbek:** Možda bi bilo bolje da smo razmislili o turističkim građevnim zonama no sada što je tu je.

**Predsjednik:** Ima li još pitanja? Kako više nema pitanja, zatvaram raspravu i dajem ovu točku na glasovanje.

 Nakon toga Općinsko vijeće Općine Gornja Rijeka je jednoglasno sa 7 glasova „ZA“ donijelo

**ODLUKU**

**o donošenju II. Izmjena i dopuna Odluke o donošenju Prostornog plana uređenja**

**Općine Gornja Rijeka**

Odluka se prilaže ovom zapisniku i čini njegov sastavni dio

**Točka 2.**

**Predsjednik:** Pod ovom točkom imamo donošenje Odluke o izmjenama Odluke o općinskim porezima Općine Gornja Rijeka. Za pojašnjenje bih molio općinskog načelnika.

**Darko Fištrović:** Do sada je to bio porez na kuće za odmor, a sada je to porez na nekretnine. Kod nas ostaje isti iznos.

**Predsjednik:** Otvaram raspravu.

**Franjo Šturbek:** Koliki je naš koeficijent?

**Andreja Bogdan:** 1,50 EUR/m².

**Franjo Šturbek:** Npr. Općina Konjšćina je proglasila sve kuće u naseljima u kojim nitko ne živi kućama za odmor.

**Andreja Bogdan:** Tako će biti i kod nas, mi svoj registar komunalne naknade ćemo morati poslati u poreznu upravu jer će ona za nas vršiti utvrđivanje i razrez poreza na nekretnine. Za onu kuću u kojoj živite neće se plaćati porez na nekretnine već samo komunalne naknada, a ako imate još dvije ili više kuća za njih ćete plaćati porez na nekretnine i komunalnu naknadu. Registar se poreznoj šalje do konca svibnja.

**Franjo Šturbek:** Tko je odredio visinu poreza?

**Andreja:** Mi, raspon je od 0,60 do 8,00 eura/m², mi od prije imamo 1,50 eur/m² za kuće za odmor i tako smo i sada ostavili.

**Darko Fištrović:** Nismo niti smanjivali niti povećavali, visina je ostala ista kao i do sada.

Predsjednik: Što će biti s kućama koje nemaju adekvatne uvjete za stanovanje.

**Andreja Bogdan:** Ako kuća nema prozore i vrata ili je ruševina nije adekvatna za stanovanje, sve ostalo je. Također biti će potrebno napraviti reviziju do sada zaduženih kuća za odmor odnosno klijeti. Upute su ako npr. donja etaža služi poljoprivredi, a gornja je uređena za stanovanje taj dio će se zadužiti. Još je tu puno toga nejasnog, usklađivati ćemo se u hodu.

**Predsjednik:** Ima li još pitanja? Kako nema pitanja, dajem ovu točku na glasovanje.

 Nakon toga Općinsko vijeće Općine Gornja Rijeka je jednoglasno sa 7 glasova „ZA“ donijelo

**ODLUKU**

**o izmjenama Odluke o općinskim porezima Općine Gornja Rijeka**

Odluka se prilaže ovom zapisniku i čini njegov sastavni dio

**Točka 3.**

**Predsjednik:** Pod ovom točkom imamo donošenje Odluke o izmjeni Odluke o visini paušalnog poreza za djelatnosti iznajmljivanja i smještaja u turizmu na području Općine Gornja Rijeka. Za pojašnjenje bih molio općinskog načelnika.

**Darko Fištrović:** Do sada smo imali 150,00 kuna, sada je određen raspon za našu općinu od 20,00 eura do 100,00 eura. Prijedlog je da kod nas bude 25,00 eura.

**Predsjednik:** Otvaram raspravu.

**Franjo Šturbek:** To je godišnji porez?

**Darko Fištrović:** Da.

**Mario Antolić:** Mogli smo staviti i 100 eura po krevetu? Znači onaj tko ima kuće za odmor plaća godišnje općini 25 eura po krevetu? To mi se čini dosta malo.

**Franjo Šturbek:** Lako je dići poreze.

**Darko Fištrović:** Ovaj porez se plaća bez obzira da li se ima nekog ili nema.

**Predsjednik:** Kako više nema pitanja, dajem ovu točku na glasovanje.

 Nakon toga Općinsko vijeće Općine Gornja Rijeka je jednoglasno sa 7 glasova „ZA“ donijelo

**ODLUKU**

**o izmjeni Odluke o visini paušalnog poreza za djelatnosti iznajmljivanja i smještaja u turizmu na području Općine Gornja Rijeka**

Program se prilaže ovom zapisniku i čini njegov sastavni dio

**Točka 4.**

**Predsjednik:** Pod ovom točkom imamo donošenje Odluke o izmjeni Odluke o mjerilima za financiranje programa predškolskog odgoja i obrazovanja na području Općine Gornja Rijeka. Za pojašnjenje bih molio općinskog načelnika.

**Darko Fištrović:** Odluka se odnosi na financiranje vrtića za djecu s područja Sudovca. Sudovec ne spada pod naše područje no ta djeca idu u našu školu i predškolu i predlažem da i za njih financiramo vrtić kao i za našu djecu. Sadašnja cijena je preskupa za roditelje s područja Sudovca jer se na njih ne odnosi financiranje koliko mi financiramo za djecu s našeg područja.

**Predsjednik:** Ima li još pitanja?Kako nema dodatnih pitanja, dajem ovu točku na glasovanje.

 Nakon toga Općinsko vijeće Općine Gornja Rijeka je jednoglasno sa 7 glasova „ZA“ donijelo

**ODLUKU**

**o izmjeni Odluke o mjerilima za financiranje programa predškolskog odgoja i obrazovanja na području Općine Gornja Rijeka**

Odluka se prilaže ovom zapisniku i čini njegov sastavni dio

**Točka 5.**

**Predsjednik:** Pod ovom točkom imamo donošenje Odluke o imenovanju likvidatora ustanove Općinska knjižnica Sidonije Rubido Erdödy. Za pojašnjenje bih molio općinskog načelnika.

**Darko Fištrović:** Javni bilježnik nas je još tražio odluku o imenovanju likvidatora da bi u sudskom registru mogao provesti zatvaranje knjižnice.

**Predsjednik:** Kako nema pitanja, dajem ovu točku na glasovanje.

 Nakon toga Općinsko vijeće Općine Gornja Rijeka je jednoglasno sa 7 glasova „ZA“ donijelo

**ODLUKU**

**o imenovanju likvidatora ustanove Općinska knjižnica Sidonije Rubido Erdödy**

Odluka se prilaže ovom zapisniku i čini njegov sastavni dio

**Točka 6.**

**Predsjednik:** Pod ovom točkom imamo donošenje Godišnjeg provedbenog programa unapređenja zaštite od požara za područje Općine Gornja Rijeka za 2025. godinu. Za pojašnjenje bih molio općinskog načelnika.

**Darko Fištrović:** Plan donosimo kao i svake godine. Trebalo bi barem jednu vježbu odraditi.

**Jadranko Jambrec:** Neka Vatrogasna zajednica isplanira i odraditi će se.

**Darko Fištrović:** Trebalo bi objediniti i civilnu zaštitu i vježbu napraviti skupno.

**Predsjednik:** Otvaram raspravu. Kako nema pitanja, dajem ovu točku na glasovanje.

 Nakon toga Općinsko vijeće Općine Gornja Rijeka je jednoglasno sa 7 glasova „ZA“ donijelo

**GODIŠNJI PROVEDBENI PROGRAM**

**unapređenja zaštite od požara za područje Općine Gornja Rijeka za 2025. godinu**

Godišnji provedbeni program se prilaže ovom zapisniku i čini njegov sastavni dio

**Točka 7.**

**Predsjednik:** Pod ovom točkom imamo donošenje Izvješća o izvršenju Godišnjeg provedbenog programa unapređenja zaštite od požara za područje Općine Gornja Rijeka za 2024. godinu. Za pojašnjenje bih molio općinskog načelnika.

**Darko Fištrović:** Izvješće ste dobili u materijalima. Imamo pet DVD-a od čega su u prošloj godini dva bila nekativna, Deklešanec zbog problema s domom, a Gornja Rijeka se sada malo pokrenula i nadam se da će dalje biti u redu.

**Predsjednik:** Ima li pitanja? Kako nema dodatnih pitanja dajem ovu točku na glasovanje.

 Nakon toga Općinsko vijeće Općine Gornja Rijeka je jednoglasno sa 7 glasova „ZA“ donijelo

**IZVJEŠĆE**

**o izvršenju Godišnjeg provedbenog programa unapređenja zaštite od požara za područje Općine Gornja Rijeka za 2024. godinu**

Zaključak se prilaže ovom zapisniku i čini njegov sastavni dio

**Točka 8.**

**Predsjednik:** Pod ovom točkom imamo donošenje Plana djelovanja Općine Gornja Rijeka u području prirodnih nepogoda za 2025. godinu. Za pojašnjenje bih molio općinskog načelnika.

**Darko Fištrović:** U materijalima ste dobili plan, ako imate pitanja pitajte.

**Predsjednik:** Ima li pitanja. Kako nema pitanja, dajem ovu točku na glasovanje.

 Nakon toga Općinsko vijeće Općine Gornja Rijeka je jednoglasno sa 7 glasova „ZA“ donijelo

**PLAN**

**djelovanja Općine Gornja Rijeka u području prirodnih nepogoda za 2025. godinu**

Plan se prilaže ovom zapisniku i čini njegov sastavni dio

**Točka 9.**

**Predsjednik:** Pod ovom točkom imamo donošenje Zaključka o usvajanju Izvješća o izvršenju Plana djelovanja Općine Gornja Rijeka u području prirodnih nepogoda za 2024. godinu. Za pojašnjenje bih molio općinskog načelnika.

**Darko Fištrović:** Izvješće je rađeno po planu za prethodnu godinu pa ukoliko imate dodatnih pitanja pitajte.

**Predsjednik:** Otvaram raspravu. Kako nema pitanja, dajem ovu točku na glasovanje.

 Nakon toga Općinsko vijeće Općine Gornja Rijeka je jednoglasno sa 7 glasova „ZA“ donijelo

**ZAKLJUČAK**

**o usvajanju Izvješća o izvršenju Plan djelovanja Općine Gornja Rijeka u području prirodnih nepogoda za 2024. godinu**

Zaključak se prilaže ovom zapisniku i čini njegov sastavni dio

**Točka 10.**

**Darko Fištrović:** Biti će uskoro još jedno vijeće, to će najvjerojatnije biti zadnje vijeće s godišnjim obračunom za prošlu godinu.

**Jadranko Jambrec:** Prostor koji se iznajmljuje da li ga mi moramo urediti.

**Darko Fištrović:** Ne moramo, prostor se uzima u viđenom stanju. Minimalno tehničke uvjete si mora ishoditi zakupac.

**Darko Fištrović:** Dobili smo sredstva za nastavak radova za Mali Kalnik 25 tisuća eura. Izašao je natječaj ministarstva graditeljstva na koji ćemo prijaviti nastavak radova na uređenju svlačionica. Također su vani natječaju Eu za vatrogastvo i za pješačko biciklističke staze i nažalost imamo premalo bodova da bi nam se isplatilo uopće kandidirati. Za papirologiju nam treba još minimalno 15 tisuća eura, a proći nećemo. Bodovi su za broj intervencija koje mi nemamo i još dosta toga.

**Jadranko Jambrec:** Nema veze što smo općina od posebne državne skrbi.

**Darko Fištrović:** Nema bodova, samo brdsko planinske dobivaju bodove. Kriteriji su jako strogi, neke podravske općine koje imaju sredstava su krenule u radove zbog bodova i one će imati oko 80 bodova, mi oko 67 u najboljem slučaju.

**Franjo Šturbek:** Do sada su naši vatrogasci izlazili na teren no gradska javna vatrogasna postrojba si je pisala intervencije, jer nije bilo organizacije.

**Darko Fištrović:** Intervencije moraju biti evidentirane u vatronetu i to kao aktivni požari, a ne samo izlazak.

**Jadranko Jambrec:** Ja sam neki dan bio u banci i za DVD Gornja Rijeka je 2019. godine zatvoren račun jer nije bilo prometa po njemu. Široka lepeza ljudi nije reagirala kad je trebala, predsjedniku Mariu Hasanec DVD-a Gornja Rijeka je netko dozvolio takav rad.

**Franjo Šturbek:** U DVD-u Gornja Rijeka je bilo problema koji se zbog nesloge u vodstvu nisu rješavali.

**Predsjednik:** Ima li kakvih pitanja? Ako ne konstatiram da je današnja sjednica Općinskog vijeća Općine Gornja Rijeka završena.

Završeno u 19,30 sati.

**ZAPISNIČAR: PREDSJEDNIK:**

Andreja Bogdan Stjepan Borjan